Diari Oficial de la Generalitat Valenciana


Sumari del DOGV 4237, del 26-04-2002 (2002/4289)

DECRET 57/2002, de 23 d'abril, del Govern Valencià, pel qual se cedix a l'Ajuntament de Castellfort l'ús gratuït, per termini de 30 anys, de l'edifici destinat anteriorment a caseta de peons caminers situat en aquesta població junt a la carretera CS-843, punt quilomètric 16,090, per a ser destinat a alberg casa de turisme rural.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4237

Data del DOGV
:   26-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4289


Data del document
:   23-04-2002

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Castellfort
    * cultura regional
    * propietat immobiliària

DECRET 57/2002, de 23 d'abril, del Govern Valencià, pel qual se cedix a l'Ajuntament de Castellfort l'ús gratuït, per termini de 30 anys, de l'edifici destinat anteriorment a caseta de peons caminers situat en aquesta població junt a la carretera CS-843, punt quilomètric 16,090, per a ser destinat a alberg casa de turisme rural. [2002/M4289]
  
Mitjançant Reial Decret 1.627/1984, d'1 d'agost, en matèria de carreteres, l'administració estatal va transferir a la Generalitat Valenciana l'immoble situat a Castellfort ubicat junt al punt quilomètric 16,090 de la carretera CS-843.
  
Pel Decret 171/1994, de 19 d'agost, del Govern Valencià, es va cedir l'ús gratuït, per termini de 10 anys, a l'Ajuntament de Castellfort, de la caseta de peons caminers mencionada.
  
Consta en l'Inventari General de Béns i Drets de la Generalitat Valenciana, amb el codi A01/12/038/0002, com a bé patrimonial.
  
Figura en el cadastre de béns de naturalesa rústica com la parcel·la 68 del polígon 23 de Castellfort.
  
L'Ajuntament de Castellfort, considerant que el termini de la cessió acabarà en l'any 2004 i que està tramitant la sol·licitud de diverses ajudes per a la rehabilitació de l'edifici, ha sol·licitat, mitjançant acord plenari adoptat el dia 24 de juliol de 2001, la cessió gratuïta amb caràcter indefinit de l'immoble assenyalat.
  
Aquesta cessió té com a finalitat la utilització de l'immoble com a alberg casa de turisme rural.
  
Vistos els informes que consten en l'expedient i considerant justificada la utilitat pública i l'interés social del fi per al qual es destinarà l'immoble, vist el que estableixen els articles 41 i següents de la Llei 3/1986, de 24 d'octubre, de Patrimoni de la Generalitat Valenciana, així com la disposició addicional cinquena del text legal mencionat en la redacció que en fa la Llei 8/1995, de 29 de desembre, a proposta del conseller d'Economia, Hisenda i Ocupació i amb la deliberació prèvia del Govern Valencià, en la reunió del dia 23 d'abril de 2002,
  
DECRETE
  
Article 1
  
Declarar, als efectes de la cessió gratuïta a l'Ajuntament de Castellfort, l'alienabilitat de l'immoble en el qual s'ubica la caseta de peons caminers situat en la dita població junt a la carretera CS-843, punt quilomètric 16,090, marge esquerre.
  
Article 2
  
Cedir a l'Ajuntament de Castellfort l'ús gratuït, per termini de 30 anys, de l'edifici destinat anteriorment a caseta de peons caminers situat en la dita població junt a la carretera CS-843, punt quilomètric 16,090, marge esquerre, amb la finalitat, única i exclusiva, de destinar l'immoble a alberg casa de turisme rural.
  
L'inici del termini de la cessió començarà des de l'adopció de l'acord plenari corresponent pel qual s'accepte la cessió en els termes que consten en el present decret.
  
Article 3
  
La cessió queda subjecta a les condicions següents:
  
- Que l'Ajuntament de Castellfort accepte l'immoble en el termini de dos mesos.
  
- Que l'Ajuntament de Castellfort rehabilite l'edifici de la caseta de peons caminers d'acord amb l'avantprojecte o memòria valorada que redacte l'ajuntament. Aquest avantprojecte o memòria s'haurà de presentar en la Conselleria d'Economia, Hisenda i Ocupació, dins dels sis mesos comptats des de la data de subscripció del document administratiu de cessió corresponent, i haurà de ser aprovat pels serveis tècnics de la Direcció General de Patrimoni. Les obres de rehabilitació que s'han de realitzar hauran d'estar acabades en el termini de dos anys comptats a partir de la subscripció del document de cessió referit.
  
- Que l'ajuntament cessionari destine únicament i exclusivament l'edifici a alberg casa de turisme rural durant tot el termini de la cessió.
  
- Que no s'arrende ni transmeta l'immoble per cap títol a favor d'un tercer.
  
- Que l'Ajuntament de Castellfort mantinga i conserve l'edifici adequadament durant tot el termini de la cessió i es faça càrrec de qualssevol despeses de conservació i manteniment d'aquest, així com del pagament dels impostos que es deriven de l'immoble objecte de la cessió durant el termini establit per a aquesta.
  
- Totes les responsabilitat inherents a la construcció de qualsevol ordre, tant en el període d'edificació com en el de gaudi de la construcció, seran a compte del cessionari.
  
Article 4
  
Transcorregut el termini de 30 anys pel qual se cedeix l'immoble o deixades de complir les condicions de la cessió, l'immoble revertirà de ple dret a la Generalitat Valenciana.
  
En tot cas, la reversió o resolució de la cessió no atorgarà cap dret a indemnització per a l'ajuntament cessionari.
  
Disposició final
  
La Conselleria d'Economia, Hisenda i Ocupació durà a terme els tràmits necessaris per a l'efectivitat del que disposa el present decret.
  
València, 23 d'abril de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,